《壬寅春正四日晋郡小憩道中古庵信笔书此 其二》
清代·何士循

行肠转易饥，草草具午膳。餐少味无兼，酒浊壶有半。

举酒酬古佛，低眉佛无见。独饮意亦欣，暂喜得閒散。

乡民纷来窥，短衣仅及骭。窃言宦性殊，不米而食面。

儿童不畏官，索食天真烂。祇此数餦餭，分食苦难遍。

安得仓箱盈，家家足饱饭。

作者简介：何士循，字勉之，息县人。光绪庚寅进士，官乐清知县。有《𧪩庐诗钞》。